**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2017 m. spalio 19 d. sprendimo Nr. T2-251 „DĖL KLAIPĖDOS MIESTO SAVIVALDYBĖS ŠVIETIMO ĮSTAIGŲ DIDŽIAUSIO LEISTINO PAREIGYBIŲ SKAIČIAUS NUSTATYMO“** **pakeitimo“** **PROJEKTO**

1. **Projekto rengimą paskatinusios priežastys.**

Šis sprendimo projektas parengtas, atsižvelgiant į švietimo įstaigų vadovų ir darbuotojų poreikį gauti specifinę teisinę konsultaciją, atliekant priskirtas funkcijas ir sprendžiant susidariusias dėl darbo santykių situacijas. Padidinus etatų skaičių Klaipėdos miesto pedagogų švietimo ir kultūros centre ir įsteigus teisininko etatą, bus užtikrintas teisinės paslaugos teikimas švietimo įstaigų vadovams, pedagogams, pagalbos mokiniui specialistams ir kitiems darbuotojams.

1. **Parengto projekto tikslai ir uždaviniai.**

 Tikslas – užtikrinti teisinių paslaugų teikimą Klaipėdos miesto švietimo įstaigoms.

 Uždavinys – padidinti biudžetinei įstaigai didžiausią leistiną pareigybių skaičių.

**3. Kaip šiuo metu yra teisiškai reglamentuojami projekte aptarti klausimai.**

 Šiuo metu teisines paslaugas teikia Klaipėdos miesto savivaldybės administracijos Teisės skyriaus specialistas, kuris aptarnauja visus miesto gyventojus, turinčius teisę gauti nemokamai minėtą paslaugą.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Įsteigus teisininko etatą Klaipėdos miesto pedagogų švietimo ir kultūros centre, visos švietimo įstaigos turės galimybę laiku gauti profesionalią konsultaciją teisiniais klausimais.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimą, neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti reikėtų pakeisti Klaipėdos miesto savivaldybės administracijos direktoriaus įsakymą dėl Klaipėdos miesto savivaldybės švietimo įstaigų darbuotojų pareigybių skaičiaus nustatymo normatyvų. Teisės akto projektą pagal kompetenciją parengs Ugdymo ir kultūros departamento specialistai.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Vadovaujantis patvirtintais normatyvais, planuojama specialistui (teisininkui) taikyti tarnybinio atlyginimo koeficientą 5,385. Specialistui, baigusiam magistrantūros studijas, per mėnesį reikėtų 5,385x132,5 + 20 proc.= 856,23 Eur darbo užmokėsčiui ir 260,98 Eur socialinio draudimo įmokoms.

Specialistui, baigusiam magistrantūros studijas, per metus reikėtų 5,385x132,5x12+20 proc.=10247,55 Eur darbo užmokėsčiui ir 3082,26 Eur socialinio draudimo įmokoms.

Specialistui, baigusiam bakalauro studijas, per mėnesį reikėtų 5,385x132,5=713,52 Eur darbo užmokesčio ir 217,48 Eur socialinio draudimo įmokoms, per metus – 5,385x132,5x12=8562,15 Eur darbo užmokėsčiui ir 2568,55 Eur socialinio draudimo įmokoms.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektas aptartas su Lietuvos švietimo įstaigų vadovų profesinės sąjungos atstovais, Klaipėdos miesto pedagogų švietimo ir kultūros centro specialistais bei su kitais Klaipėdos miesto švietimo įstaigų vadovais. Atsižvelgta į pateiktus siūlymus. Sprendimo projektą vertino Savivaldybės administracijos darbuotojai.

**9. Sprendimo projekto autorius ar autorių grupė, sprendimo projekto iniciatoriai.**

Šio sprendimo projekto rengimą inicijavo Lietuvos švietimo įstaigų vadovų profesinė sąjunga. Sprendimo projektą parengė Švietimo skyriaus vyriausioji specialistė Danguolė Andrijauskienė.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas;

2. Projekto lyginamasis variantas, 1 lapasw.

Švietimo skyriaus vedėja Laima Prižgintienė